Heidi Grande Røys (Sosialistisk Venstreparti), 2008-12-16:
Fleire saksordførarar har vore inne på brota på regelverket for offentlege innkjøp. Lat det vere heilt klårt: Eg er på ingen måte fornøgd med at det framleis er brot på regelverket for offentlege innkjøp. Riksrevisjonen fortel oss kva brot som skjer. Departementet hadde ein runde i sommar – med anbod, sjølvsagt – der vi bestilte ein rapport som skulle gå nøyare inn og fortelje oss kvifor brota skjer. Rapporten peika på at brot på innkjøpsregelverket har fleire årsaker, men dei viktigaste er manglande leiarforankring, dårleg organisering og ikkje minst manglande kunnskap om eit komplisert regelverk. Regjeringa har sett i verk fleire tiltak allereie – eg har gjort greie for dei både for denne komiteen og for næringskomiteen tidlegare. Vi skal setje i verk ytterlegare tiltak som skal sikre at offentlege innkjøpsprosessar skjer etter lov og regelverk, slik at vi ikkje får fleire brot på regelverket. Direktoratet for forvaltning og IKT er allereie i gang med å få på plass eit fagleg godt tilbod. Vi har hatt stor tilsetjing. Vi har ei avdeling på 13 personar i Difi som har innkjøp som sitt einaste område. Dei lagar bl.a. ein innkjøpsportal som dei skal fylle med både digitale verktøy, skikkeleg informasjon og kompetansetilbod for alle offentlege innkjøparar. Dei servar òg kommunesektoren og statlege føretak. På den innkjøpsportalen skal sjølvsagt kunngjeringsnettstaden doffin.no finnast. Representanten Foss slo fast at alt var ved det same. Eg registrerer at vi, iallfall mitt departement, framleis har brot, men det er ei klår forbetring ved at ein ikkje har avdekt direkte ulovlege innkjøp, som er særs alvorleg, men at vi framleis har tre manglande skatteattestar og to manglande protokollar. Det skal sjølvsagt ikkje skje, og det skal heller ikkje skje for inneverande år eller i åra som kjem. Eg tek på alvor merknadene frå så vel Riksrevisjonen som komiteen med omsyn til brota på innkjøpsregelverket, og kjem, som eg tidlegare har varsla, til Stortinget med ei eiga stortingsmelding om offentlege innkjøp til våren. Utover dette skal Regjeringa sjølvsagt støtte opp om Riksrevisjonens komande forvaltningsrevisjon av innkjøpsarbeidet i departementa og i andre offentlege verksemder. Eg slår meg ikkje til ro med dagens tilstand, men vil halde fram med ein offensiv innsats for å betre offentlege innkjøp. Det er viktig at leiaren i alle offentlege verksemder innser at innkjøp er ein særleg viktig del av leiaransvaret, og at dei derfor syter for at rutinar, organisasjon og kompetanse er på plass i så vel eige departement som i underliggjande etatar. Når det gjeld komiteens merknader til styringa av fylkesmannsembeta, vil eg gjere det klårt at fagstatsrådane har ansvar for verksemda til fylkesmennene på deira område. Gjennom arbeidet med å utarbeide svar til Riksrevisjonen er det allereie klårlagt at dei ansvarlege departementa, Arbeids- og inkluderingsdepartementet og Helse- og omsorgsdepartementet, tek med seg Riksrevisjonens vurderingar i det vidare arbeidet med å utvikle og forbetre styringsdialogen med fylkesmannsembeta. Eg vil òg understreke at fylkesmannen utfører om lag 300 oppdrag på vegner av 12 ulike departement. Den interne styringa til embeta skal vere tilpassa risiko på dei ulike områda, og ha tanke på kor vesentlege dei er. Det ville vere sløsing med ressursar dersom Forbrukar- og administrasjonsdepartementet skulle vurdere enkeltsaker innanfor alle fagområda i 18 embete. Eg er likevel einig både med Riksrevisjonen og komiteen i at Forbrukar- og administrasjonsdepartementet har eit overordna administrativt ansvar. Vi jobbar kontinuerleg med å forbetre fylkesmannsembetas administrative system. Vi har òg for 2009 auka løyvingane med 25 mill. kr, slik at embeta vil ha ressursar til å betre måloppnåinga. Forbrukar- og administrasjonsdepartementet arbeider òg med eit nytt finansierings- og styringssystem av embeta. Komiteen understrekar òg Forbrukar- og administrasjonsdepartementets ansvar for at embeta etterlever løyvingsreglementet knytt til plassering av midlar på interimskontoar. Alle fylkesmannsembeta skal no levere ein særskilt rapport ved årsskiftet om omfanget av interimsførte beløp. Dette vil gi departementet eit godt grunnlag for å kunne fastslå at embeta ikkje har interimsført større beløp frå statlege verksemder. Denne rapporteringa vil syne om departementets oppfølging i 2008 har sikra at rekneskapsføringa for embeta er i samsvar med krava i løyvingsreglementet og departementets retningslinjer.